text: 64-årig kvinde må blive i arresten julen over - hun nægter drabsforsøg med medicin
  23 december 2018 kl. 11.27
  En 64-årig kvinde fra Sønderborg blev søndag formiddag varetægtsfængslet frem til 17. januar sigtet for forsøg på at forgifte sin mand med medicin.
  Kvinden nægtede sig i grundlovsforhøret ved Retten i Sønderborg skyldig, men kærede ikke afgørelsen om varetægtsfængsling til landsretten. Det oplyser anklagemyndigheden ved Syd- og Sønderjyllands Politi.
  Grundlovsforhøret blev holdt for lukkede døre. Inden dørlukningen blev sigtelsen mod den 64-årige kvinde læst op.
  Ifølge JydskeVestkysten lyder sigtelsen på, at kvinden flere gange har forsøgt at dræbe sin ægtemand med medicin i en periode fra slutningen af juli og frem til midten af november år, mens den 73-årige var indlagt på sygehusene i Sønderborg, Aabenraa og Odense.
  